作者:辛棄疾
標題:哨遍
內容:一壑自專，五柳笑人，晚乃歸田裡。問誰知、幾者動之微。望飛鴻、冥冥天際。論妙理。濁醪正堪長醉。從今自釀躬耕米。嗟美惡難齊，盈虛如代，天耶何必人知。試回頭五十九年非。似夢裡歡娛覺來悲。夔乃憐蚿，谷亦亡羊，算來何異。嘻。物諱窮時。豐狐文豹罪因皮。富貴非吾願，皇皇乎欲何之。正萬籟都沈，月明中夜，心彌萬里清如水。卻自覺神遊，歸來坐對，依稀淮岸江涘。看一時魚鳥忘情喜。會我已忘機更忘己。又何曾物我相視。非會濠梁遺意，要是吾非子。但教河伯、休慚海若，大小均為水耳。世間喜慍更何其。笑先生三仕三已。